શહેરના કાળી ગામ વિસ્તારમાં આવેલા છારાનગરમાં રહેતા બુટલેગરને સાબરમતી પોલીસ સ્ટેશનનાં ડી સ્ટાફમાં ફરજ બજાવતા પીએસઆઇ અને બે કોન્સ્ટેબલોએ ઢોર માર્યો હોવાની ઘટના સામે આવી છે. પોલીસે બુટલેગરને એ હદે માર માર્યો હતો કે તે પોલીસ સ્ટેશનની બહાર જ બેભાન થઇ ગયો હતો. બુટલેગરના પરિવારજનોને જાણ થતાં તેઓ તાત્કાલીક પોલીસ સ્ટેશને આવી જઇ હોબાળો મચાવ્યો હતો. ગંભીર પરિસ્થિતિ જોઇ પોલીસે બુટલેગરને પોલીસની જ વાનમાં સારવાર માટે હોસ્પિટલ ખસેડ્યો હતો. આરોપીને માર મારવાની ઘટનામાં હોબાળો થતાં સાબરમતી પોલીસે બુટલેગરના પરિવારજનો સાથે સમાધાનના પ્રયાસો કર્યા હતા.